C 125/314
HR
Službeni list Europske unije
5.4.2023.
srijeda, 14. rujna 2022.
(91)
Bolja zaštita potrošača trebala bi se jamčiti dostupnošću učinkovitih neovisnih mehanizama za izvansudsko rješavanje sporova svim potrošačima, kao što je pravobranitelj za energetiku, tijelo za zaštitu potrošača ili regulatorno tijelo.
Države članice trebale bi stoga uvesti brze i djelotvorne postupke za obradu pritužbi.
(92)
Trebalo bi priznati i aktivno podupirati doprinos zajednica obnovljive energije iz Direktive (EU) 2018/2001 ▌i energetskih zajednica građana iz Direktive (EU) 2019/944 u postizanju ciljeva europskog zelenog plana i Plana za postizanje klimatskog cilja do 2030.
Države članice trebale bi stoga razmotriti i promicati ulogu zajednica obnovljive energije i energetskih zajednica građana.
Te zajednice mogu pomagati državama članicama u provedbi načela „energetska učinkovitost na prvom mjestu” na lokalnoj razini poboljšavanjem energetske učinkovitosti na lokalnoj razini ili na razini kućanstava te u javnim zgradama u suradnji s lokalnim tijelima.
One mogu osnažiti i uključiti potrošače te omogućiti nekim skupinama kupaca iz kategorije kućanstava, uključujući onima u ruralnim, udaljenim područjima i najudaljenijim regijama, da sudjeluju u projektima i intervencijama u području energetske učinkovitosti uz često kombiniranje takvih mjera s ulaganjima u obnovljivu energiju.
Energetske zajednice također imaju važnu ulogu u obrazovanju i podizanju svijesti građana o mjerama koje mogu poduzeti kako bi ostvarili uštede energije.
Kad ih države članice na odgovarajući način podupiru, energetske zajednice mogu pomoći u sprečavanju energetskog siromaštva pomaganjem u projektima u području energetske učinkovitosti, smanjivanjem potrošnje i nižim tarifama za opskrbu.
Države članice trebale bi ukloniti nepotrebne prepreke kako bi osigurale da izgradnja energetskih zajednica bude privlačna.
Javne uprave na svim razinama trebale bi biti osposobljene u tom području.
(92a)
Dugoročne promjene ponašanja povezane s potrošnjom energije mogu se postići osnaživanjem građana.
Energetske zajednice mogu pomoći u postizanju dugoročne uštede energije, osobito među kućanstvima, te povećanju održivih ulaganja građana i malih poduzeća.
Države članice trebale bi poticati takve akcije građana pružanjem potpore energetskim projektima i organizacijama u zajednici.
(93)
Trebalo bi prepoznati doprinos jedinstvenih kontaktnih točaka ili sličnih struktura kao mehanizama kojima se brojnim ciljanim skupinama, među kojima su građani, MSP-ovi i javna tijela, omogućuje da osmisle i provedu projekte i mjere povezane s prelaskom na čistu energiju.
Doprinos jedinstvenih kontaktnih točaka može biti vrlo važan za najugroženije kupce, uključujući žene u svoj njihovoj raznolikosti i samohrane roditelje, jer bi one mogle pružati jednostavniji, pouzdan i pristupačan izvor informacija o poboljšanjima energetske učinkovitosti.
Takav doprinos može uključivati pružanje tehničkih, administrativnih i financijskih savjeta i pomoći, pomaganje u nužnim administrativnim postupcima, pristupu financijskim tržištima i usmjeravanje u pogledu nacionalnog i europskog pravnog okvira, uključujući pravila i kriterije javne nabave, te davanje taksonomije EU-a.
(94)
Komisija bi trebala preispitivati učinak svojih mjera za potporu razvoju platformi ili foruma, u okviru kojih, među ostalim, europska tijela za socijalni dijalog potiču programe osposobljavanja za energetsku učinkovitost, i prema potrebi uvoditi daljnje mjere.
Komisija bi također trebala poticati europske socijalne partnere u njihovim raspravama o energetskoj učinkovitosti, posebno u pogledu ugroženih kupaca i krajnjih korisnika, uključujući one koji žive u energetskom siromaštvu.
(95)
Poštena tranzicija prema klimatski neutralnoj Uniji do 2050. je središnji element europskog zelenog plana.
U europskom stupu socijalnih prava, koji su Europski parlament, Vijeće i Komisija zajednički proglasili 17. studenoga 2017., energija se navodi kao jedna od osnovnih usluga kojoj svatko ima pravo pristupa.
Potpora pristupu takvim uslugama mora biti dostupna onima kojima je potrebna (45), osobito u kontekstu inflacijskog pritiska i znatnih povećanja cijena energije.
(45)
Europski stup socijalnih prava, 20. načelo, „Dostupnost osnovnih usluga”: https://ec.europa.eu/commission/priorities/deeper-andfairer-economic-and-monetary-union/european-pillar-social-rights/european-pillar-social-rights-20-principles_hr